## Pravilnik o izmjenama i dopunama Pravilnika o načinu izračuna kapitala, jamstvenog kapitala i adekvatnosti kapitala društava za osiguranje i društava za reosiguranje

### NN 42/2010 (8.4.2010.), Pravilnik o izmjenama i dopunama Pravilnika o načinu izračuna kapitala, jamstvenog kapitala i adekvatnosti kapitala društava za osiguranje i društava za reosiguranje

HRVATSKA AGENCIJA ZA NADZOR FINANCIJSKIH USLUGA

1079

Na temelju članka 101. stavka 1. točaka 1., 2., 3. i 9., članka 103. stavka 1. točke 1., 2. i stavka 3. Zakona o osiguranju (»Narodne novine« br. 151/05, 87/08 i 82/09) Hrvatska agencija za nadzor financijskih usluga donijela je na sjednici održanoj 25. ožujka 2010. godine

PRAVILNIK

O IZMJENAMA I DOPUNAMA PRAVILNIKA O NAČINU IZRAČUNA KAPITALA, JAMSTVENOG KAPITALA I ADEKVATNOSTI KAPITALA DRUŠTAVA ZA OSIGURANJE I DRUŠTAVA ZA REOSIGURANJE

Članak 1.

U članku 7. Pravilnika o načinu izračuna kapitala, jamstvenog kapitala i adekvatnosti kapitala društava za osiguranje i društava za reosiguranje (»Narodne novine« br. 97/09; dalje u tekstu: Pravilnik), ispred prve rečenice stavka 2. dodaje se nova rečenica koja glasi:

»Iznos dopunskog kapitala koji se iskazuje pod rednim brojem II. obrasca, ne smije prelaziti 50% iznosa osnovnog kapitala iskazanog pod rednim brojem I. obrasca, pri čemu zbroj iznosa iskazanih pod rednim brojem II. točkama 1, 2. i 3. obrasca s određenim rokom dospijeća ne smije prelaziti 25% iznosa osnovnog kapitala.«

Članak 2.

U članku 7. Pravilnika mijenja se stavak 3. te isti sada glasi:

»Društvo za osiguranje, odnosno društvo za reosiguranje u izračun dopunskog kapitala pod točkom 4.1. može uključiti stavke kojima uvećava iznos dopunskog kapitala samo na osnovu suglasnosti Agencije koja se donosi na temelju prethodno dostavljene odgovarajuće dokumentacije. Društvo za osiguranje, odnosno društvo za osiguranje u izračun dopunskog kapitala pod točkom 4.2. može uključiti stavke kojima uvećava iznos dopunskog kapitala samo ako ne predstavljaju pričuve s naslova vrednovanja imovine za pokriće tehničke, odnosno matematičke pričuve, na osnovu suglasnosti Agencije koja se donosi na temelju prethodno dostavljene odgovarajuće dokumentacije.«

Prijelazne i završne odredbe

Članak 3.

U slučaju da je društvo za osiguranje, odnosno društvo za reosiguranje u izračun jamstvenog kapitala uključilo stavke dopunskog kapitala koje se iskazuju pod rednim brojem II. točkama 1, 2. i 3. obrasca IK ŽO, odnosno obrasca IK NO prije stupanja na snagu ovoga Pravilnika o izmjenama i dopunama Pravilnika o načinu izračuna kapitala, jamstvenog kapitala i adekvatnosti kapitala društava za osiguranje i društava za reosiguranje (dalje u tekstu: Pravilnik o izmjenama i dopunama), društvo za osiguranje, odnosno društvo za reosiguranje može dopunski kapital koji se iskazuje pod rednim brojem II. obrasca IK ŽO, odnosno obrasca IK NO:

– na dan 31. ožujka 2010, 30. lipnja 2010, 30. rujna 2010, 31. prosinca 2010. i 31. ožujka 2011. iskazati sukladno odredbama Pravilnika o načinu izračuna kapitala, jamstvenog kapitala i adekvatnosti kapitala društava za osiguranje i društava za reosiguranje (»Narodne novine« br. 97/09),

– na dan 30. lipnja 2011. iskazati na način da ne prelazi 100% iznosa osnovnog kapitala iskazanog pod rednim brojem I. obrasca, pri čemu zbroj iznosa iskazanih pod rednim brojem II. točkama 1, 2. i 3. obrasca s određenim rokom dospijeća ne smije prelaziti 75% iznosa osnovnog kapitala,

– na dan 30. rujna 2011. iskazati na način da ne prelazi 75% iznosa osnovnog kapitala iskazanog pod rednim brojem I. obrasca, pri čemu zbroj iznosa iskazanih pod rednim brojem II. točkama 1, 2. i 3. obrasca s određenim rokom dospijeća ne smije prelaziti 50% iznosa osnovnog kapitala,

– na dan 31. prosinca 2011. iskazati na način da ne prelazi 50% iznosa osnovnog kapitala iskazanog pod rednim brojem I. obrasca, pri čemu zbroj iznosa iskazanih pod rednim brojem II. točkama 1, 2. i 3. obrasca s određenim rokom dospijeća ne smije prelaziti 25% iznosa osnovnog kapitala.

Članak 4.

Ovaj Pravilnik o izmjenama i dopunama stupa na snagu u roku od osam dana od dana objave u »Narodnim novinama«, prvi puta se primjenjuje na financijska izvješća sa stanjem na dan 30. lipnja 2010. godine.

Klasa: 011-02/09-04/55

Urbroj: 326-01-10-2

Zagreb, 25. ožujka 2010.

Član Uprave
Željko Kopčić, v. r.

Pravilnik, NN 42/2010-1079